ХЬЭФIЫЦIЭ Мухьэмэд: Урысейм и жэрдэмым Сирие къэралым гугъапIэ ирет
Сирием щыпсэу адыгэхэм даIыгъ а къэралым щыIэ щытыкIэр гъэтэмэмыжыным теухуауэ Урысейм къыхилъхьа жэрдэмхэр, жиIащ КъБР-м и Адыгэ Хасэм и тхьэмадэ ХьэфIыцIэ Мухьэмэд фокIадэм и 13-м журналистхэм щаIущIам.
«Сэ нобэ сепсэлъащ Сирием и Адыгэ ФIыщIэ Хасэм и тхьэмадэ Гугу Акрам икIи абы къызжиIащ Урысейм къыхилъхьа жэрдэмым зауэр ягъэувыIэну Сирием и цIыхухэр зэрыщигъэгугъыр»,- къыхигъэщащ абы.
ХьэфIыцIэ Мухьэмэд апхуэдэу къигъэлъэгъуащ нобэм ирихьэлIэу Сирием адыгэу мини 100 зэрисыр. Абыхэм я нэхъыбапIэм къэрал, дзэ къулыкъухэр ирахьэкI икIи нэгъуэщI щIыпIэ Iэпхъуэну иджыпсту я мурадкъым.
Адыгэ Хасэм и унафэщIым зэрыжиIамкIэ, зауэр къызэрыхъейрэ Сириер ябгынащ адыгэу мин 20 хуэдизым. Абыхэм ящыщу мини 5-м нэблагъэр Иорданием, 1500-р Тыркум щыIэщ, куэд Европэм и къэралхэм, США-м, Канадэм Iэпхъуащ.
КъБР-м и Адыгэ Хасэм и тхьэмадэм къыхигъэщхьэхукIащ Сирием щыщ адыгэу Тыркум щыIэхэм ахэр Урысейм къэкIуэну «Каффед» адыгэ зэгухьэныгъэм чэн-джэщ зэраритыр. «Адэжь щIыналъэм, Кавказым фыкIуэжи нэхъыфIщ, жраIэ абыхэм», — къигъэлъэгъуащ ХьэфIыцIэ Мухьэмэд.
ХьэфIыцIэм и псалъэм тепщIыхьмэ, Сирием къикIыжа ди лъэпкъэгъуу Къэбэрдей-Балъкъэрым иджыпсту 700-м щIигъу щыIащ. Абыхэм ящыщу 111-м Урысейм и гражданствэ, 652-м Сирием и гражданствэ яIэщ. ЦIыху 248-м пIалъэкIэ ди къэралым щыпсэуну хуитыныгъэ иратащ. Мы гъэм, ХьэфIыцIэм зэрыжиIамкIэ, хьэщIапIэ къэкIуэну къызэрырагъэблагъэ тхылъу Сирием 813-рэ ягъэхьащ.
Сирием щыщу щтапIэ ихьэжауэ КъБР-м къэкIуахэм сабийуэ 100-м щIигъу яхэтщ. Абыхэм папщIэ пщIэншэу урысыбзэр мази 9-кIэ щрагъэджыну курсхэр къызэрагъэпэщащ. Абы щеджэхэм ящыщу 9-нэ классхэр къэзыуххэр, хуейуэ щытмэ, IэщIагъэ щрагъэгъуэт курыт еджапIэхэм щIагъэтIысхьэнущ, жиIащ КъБР-м Егъэ-джэныгъэмрэ щIэныгъэмкIэ и министерствэм и пресс-IуэхущIапIэм и унафэщI Ныбэжь Таисие.
Гъэ еджэгъуэ кIуам Сирием щыщ сабийуэ курыт еджапIэхэр къэзыухахэм урысыбзэр тэмэму зэрамыщIэм къыхэкIыу къэрал экзамен зэгуэтхэр ирагъэтакъым. «Министерствэм и IэщIагъэлIхэм къалъытащ сабийхэм урысыбзэр нэсу зрагъэщIэнымкIэ Iэмалхэр къахузэгъэпэщыпхъэу, абы папщIэ мази 9-кIэ лэжьэну курсхэр къызэIухын хуейуэ. ИтIанэ абыхэми къэрал экзамен зэгуэтхэр дызыхуэкIуэ гъэм яту еджапiэ нэхъыщхьэхэм щIэтIысхьэфынущ»,- пищащ Ныбэжь Таисие.
Урысеймрэ Америкэмрэ я дипломат IуэхущIапIэхэм я Iэтащхьэхэу Лавров Сергей, Керри Джон сымэ махуищкIэ зэпсэлъа нэужь фокIадэм и 14-м зэгурыIуащ Сирием и химическэ Iэщэр зэрагъэкIуэдыну щIыкIэмкIэ. Ауэ, «Газета. ру» газетым фокIадэм и 14-м интернетым къызэрыщигъэлъэгъуамкIэ, Сирием удын едзыным теухуа мурадыр США-м зэкIэ къигъэнакъым.
Уэрэзей Луизэ,
«Кавказский узел» интернет-порталым
и корреспондент.
